Sanksies teen vier Zimbabwiese regeringshoës(Argieffoto: @dougcoltart/Twitter) Brittanje het Maandag sanksies teen vier Zimbabwiese amptenare ingestel ná die dood van minstens 23 mense wat teen pres. Emmerson Mnangagwa se bewind betoog het. Brittanje, wat ŉ nuwe beleid oor sanksies volg sedert hy die Europese Unie (EU) verlaat het, sê die reisverbod en bevriesing van bates dui daarop dat hy meer vasbeslote is om menseregte in sy voormalige kolonie te beskerm. “Die sanksies stuur ŉ duidelike boodskap dat ons hulle [die betrokke amptenare] aanspreeklik gaan hou vir die grootste menseregteskendings denkbaar, waaronder die dood van onskuldige Zimbabwiërs,” het Dominic Raab, Brittanje se minister van buitelandse sake, gesê. “Die sanksies teiken senior mense in die regering en nie gewone Zimbabwiërs nie. Ons sal voortgaan om te vra vir die nodige politieke en ekonomiese hervorming wat alle Zimbabwiërs sal bevoordeel.” Die vier amptenare betrokke is Owen Ncube, minister van staatsveiligheid; Isaac Moyo, direkteur-generaal van die sentrale intelligensieorganisasie, Godwin Matanga, kommissaris-gereraal van die Zimbabwiese polisiediens; en Anselem Sanyatwe, ŉ voormalige bevelvoerder van die presidentswag. Die VSA het Ncube en Sanyatwe in Maart verlede jaar al met sanksies geteiken. Die amptenare word daarvan beskuldig dat hulle verantwoordelik is vir die dood van 17 Zimbabwiërs toe die weermag in Januarie 2019 betogers aangeval het wat teen ŉ groot brandstofstyging betoog het. Hulle was na bewering ook aandadig toe soldate losgebrand het op ongewapende betogers wat geprotesteer het teen ŉ vertraging in die bekendmaking van verkiesingsuitslae in Augustus 2018. Ses mense het tydens die betoging gesterf. Die aanval het internasionale woede teenoor Mnangagwe ontketen. Dit het aanvanklik gelyk of Mnangagwe gaan wegbreek van die wreedheid en diktatorskap waarmee sy voorganger Robert Mugabe regeer het. Mugabe is in November 2017 ontsetel nadat hy sedert 1980 aan bewind was. Hy is September 2019 dood.